«David Brown» har flere betydninger.

| Medaljeoversikt |
| --- |
| Konkurrerte for USAs flagg USA |
| Friidrett |
|  Paralympiske leker |
| Gull | Rio 2016 | T11 - 100 meter |
| Para-VM i friidrett |
| Gull | Doha 2015 | T11 - 100 meter |
| Sølv | Lyon 2013 | T11 - 400 meter |
| Sølv | Lyon 2013 | T11-13 - 4x100 meter |
| Parapanamerikanske leker |
| Gull | Toronto 2015 | T11 - 100 meter |
| Gull | Toronto 2015 | T11 - 200 meter |

**David Brown** (født 19. oktober 1992 i Kansas City) er en friidrettsutøver fra USA som konkurrerer i sprintløp. Han er blind, og konkurrerer i klassen T11. Dette er en klasse for blinde og svaksynte.

Hans fremste internasjonale meritter er gull på 100 meter (T11) i Para-VM i friidrett 2015 i Doha og De paralympiske sommerleker 2016 i Rio de Janeiro. I april 2014 ble han den første blinde utøveren som løp 100 meter under 11 sekunder, da han løp på 10,92 sekunder. Samme dag satte han også verdensrekord i sin klasse på 200 meter, med 22,41 sekunder.

Bakgrunn
--------

Brown fikk diagnosen Kawasakis sykdom da han var 15 måneder gammel, og denne sykdommen førte til grønn stær (glaukom). 13 år gammel fikk han beskjed om at synet ikke kunne reddes. Han flyttet fra Kansas til St. Louis for å gå på Missouri School for the Blind, og begynte da med idrett, både bryting og goalball, før han fokuserte på friidrett.

Karriere
--------

Han ble tatt ut på USAs lag til De parapanamerikanske leker 2011 i Guadalajara. Han deltok imidlertid ikke ved disse lekene.

Under De paralympiske sommerleker 2012 i London satte han personlig rekord på 100 meter i semifinalen, med 11,29, men gikk ikke til finalen. Også på 200 meter ble han slått ut i semifinalen, der han løp på 23,47. Han deltok også på USAs stafettlag på 4 × 100 meter, men USA fullførte ikke løpet, og ble slått ut i første runde. Året etter deltok han i Para-VM i friidrett 2013 i Lyon, og fikk der to medaljer. Individuelt kom han på annenplass på 400 meter, med ny personlig rekord på 51,71 sekunder, kun slått av brasilianske Daniel Silva. Han hadde her Rolland Slade som ledsager. I tillegg fikk USA sølv på 4 × 100 meter stafett (T11-13), med ny amerikarekord på 43,62. Brown løp her sammen med Markeith Price, Elexis Gillette og Josiah Jamison. På 200 meter satte han personlig rekord i innledningsheatet, med 22,73 sekunder, og i finalen endte han på fjerdeplass.

I februar 2014 byttet han ledsager, til Jerome Avery. I april 2014 deltok Brown i Mt. SAC Relays i Walnut, og løp der 100 meter på 10,92 sekunder. Han ble med dette den første blinde utøveren i verden som løp 100 meter raskere enn 11 sekunder.

I Para-VM i friidrett 2015 vant han 100 meter, på tiden 11,03, og han kom på fjerdeplass på 200 meter. I dette mesterskapet var han USAs flaggbærer ved åpningsseremonien. Han deltok også i De parapanamerikanske leker 2015 i Toronto, der han vant både 100 og 200 meter.

I De paralympiske sommerleker 2016 vant han 100 meter, og ble paralympisk mester. På 200 meter ble han slått ut i semifinalen, og på 400 meter ble han slått ut i innledningsheatet.

Referanser
----------

1. ↑  IPC - *David Brown*, besøkt 19. januar 2016.
2. ↑  David Browns hjemmeside - *Bio* Arkivert 2. februar 2017 hos Wayback Machine.
3. ↑  IPC - *Guadalajara 2011 - Result book*, besøkt 19. januar 2017.
4. ↑  IPC - 2013 IPC Athletics World Championships Lyon, besøkt 23. januar 2017.
5. ↑  IPC - *David Brown*, besøkt 23. januar 2017.

Eksterne lenker
---------------

* (en) David Brown – USAs olympiske komité Rediger på Wikidata
* (en) Offisiell hjemmeside
* (en) Profil hos IPC
* (en) Biografi hos IPC
* (en) Biografi og resultatoversikt hos IPC
* (en) Profil hos Team USA Arkivert 27. juli 2019 hos Wayback Machine.
* (en) Rio 2016 - David Brown (paralympiske sommerleker 2016)
* (en) Doha 2015 - David Brown (para-VM i friidrett)
* (en) Toronto 2015 - David Brown (parapanamerikanske leker 2015)
* (en) London 2012 - David Brown (paralympiske sommerleker 2012)